CELEX: 32015D2020
Language: lv
Date: 2015-10-26 00:00:00
Title: Padomes Lēmums (ES) 2015/2020 (2015. gada 26. oktobris), ar ko Padomes ģenerālsekretāram deleģē pilnvaras izsniegt ceļošanas atļaujas Eiropadomes un Padomes locekļiem, ierēdņiem un citiem darbiniekiem, kā arī īpašiem pieteikumu iesniedzējiem, kas minēti Regulas (ES) Nr. 1417/2013 II pielikumā, un atceļ Lēmumu 2005/682/EK, Euratom

12.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 295/42
            
         PADOMES LĒMUMS (ES) 2015/2020
   (2015. gada 26. oktobris),
   ar ko Padomes ģenerālsekretāram deleģē pilnvaras izsniegt ceļošanas atļaujas Eiropadomes un Padomes locekļiem, ierēdņiem un citiem darbiniekiem, kā arī īpašiem pieteikumu iesniedzējiem, kas minēti Regulas (ES) Nr. 1417/2013 II pielikumā, un atceļ Lēmumu 2005/682/EK, Euratom
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un īpaši tā 240. panta 2. punkta otro daļu,
   ņemot vērā protokolu Nr. 7 par privilēģijām un imunitāti Eiropas Savienībā, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam, un jo īpaši tā 6. panta pirmo daļu,
   tā kā:
   
               (1)
            
            
               Saskaņā ar LESD 235. panta 4. punktu un 240. panta 2. punkta pirmo daļu gan Eiropadomei, gan Eiropas Savienības Padomei palīdz Padomes Ģenerālsekretariāts un Padome.
            
         
               (2)
            
            
               Saskaņā ar protokola Nr. 7 6. panta pirmo daļu Eiropadomes priekšsēdētājs un Padomes priekšsēdētājs izsniedz ceļošanas atļaujas viņu vadīto iestāžu locekļiem un to ierēdņiem un pārējiem darbiniekiem, ievērojot Eiropas Savienības Civildienesta noteikumu, kā arī Pārējo darbinieku nodarbināšanas kārtības Padomes Regulā (EEK, Euratom, EOTK) Nr. 259/68 (1) izklāstītos nosacījumus.
            
         
               (3)
            
            
               Padomes Regulā (ES) Nr. 1417/2013 (2) ir noteikta ceļošanas atļauju forma, darbības joma un nosacījumi to izsniegšanai Savienības iestāžu locekļiem, Savienības ierēdņiem un pārējiem darbiniekiem un īpašiem pieteikuma iesniedzējiem, kā paredzēts minētās regulas II pielikumā.
            
         
               (4)
            
            
               Saskaņā ar Regulas (ES) Nr. 1417/2013 1. panta 1. punktu ceļošanas atļaujas var tikt izsniegtas īpašiem pieteikuma iesniedzējiem saskaņā ar minētās regulas II pielikumu vienīgi Savienības interesēs, izņēmuma gadījumos un ar pienācīgu pamatojumu.
            
         
               (5)
            
            
               Eiropadomes priekšsēdētājam un Padomes priekšsēdētājam attiecīgās pilnvaras būtu jādeleģē Padomes ģenerālsekretāram.
            
         
               (6)
            
            
               Padomes Lēmums 2005/682/EK, Euratom (3) būtu jāatceļ,
            
         IR PIEŅĒMUSI ŠO LĒMUMU.
   1. pants
   Pilnvaras, kas ar protokola Nr. 7 6. panta pirmo daļu piešķirtas Eiropadomes priekšsēdētājam un Padomes priekšsēdētājam, lai izsniegtu ceļošanas atļaujas viņu vadīto iestāžu locekļiem, Eiropadomes un Padomes ierēdņiem un pārējiem darbiniekiem, kā arī īpašiem pieteikuma iesniedzējiem, kuri paredzēti Regulas (ES) Nr. 1417/2013 II pielikumā, īsteno Padomes ģenerālsekretārs.
   Ģenerālsekretāram ir atļauts deleģēt šīs pilnvaras administrācijas ģenerāldirektoram.
   2. pants
   Lēmumu 2005/682/EK, Euratom atceļ.
   3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   
      Luksemburgā, 2015. gada 26. oktobrī
      
         
            Padomes vārdā –
         
         
            priekšsēdētāja
         
         C. DIESCHBOURG
      
   
   
      (1)  Padomes Regula (EEK, Euratom, EOTK) Nr, 259/68 (1968. gada 29. februāris), ar ko nosaka Eiropas Kopienu Civildienesta noteikumus, kā arī pārējo darbinieku nodarbināšanas kārtību un ievieš īpašus pagaidu pasākumus, ko piemēro Komisijas ierēdņiem (OV L 56, 4.3.1968., 1. lpp.).
   
      (2)  Padomes Regula (ES) Nr. 1417/2013 (2013. gada 17. decembris), ar ko nosaka formu ceļošanas atļaujām, kuras izdod Eiropas Savienība (OV L 353, 28.12.2013., 26. lpp.).
   
      (3)  Padomes Lēmums 2005/682/EK (2005. gada 20. septembris), ar ko ģenerālsekretāra vietniekam piešķir pilnvaras izsniegt caurlaides Padomes Ģenerālsekretariāta ierēdņiem (OV L 258, 4.10.2005., 4. lpp.).